Mercedes-AMG se 4.0 BiTurbo V8 maak alles regDit is vir party mense vreemd as ŉ motorjoernalis vir hulle sê dat een spesifieke model in ŉ reeks moontlik nie lekker is nie. Baie mense sê: “Hoe kan die 2.0 nie lekker wees nie as die 1.6 puik is?” Die antwoord is heel eenvoudig … dis kalibrasie. Mercedes-Benz moet nou sy uiters suksesvolle AMG-been in gedagte hou as hy met ŉ konsep begin. ŉ Voertuig se vering en onderstel moet sterk genoeg wees om alle enjins en ratkaste te kan hanteer, dus kan ŉ GLE 300 voel of hy effens min krag het – nie omdat die enjin lig in die broek is nie, maar omdat die onderstel gekalibreer is om die atoombom van ŉ V8-enjin in die 63-weergawe te huisves. Dit is geen geheim dat ek nie die grootste liefhebber is van ŉ sportnutsvoertuig met ŉ koepee-bakstyl nie. Ek sien nie die nut daarin om met ŉ praktiese sportnutsvoertuig enigsins ruimte in te boet nie. Nietemin is die Mercedes-AMG GLE 63 S ŉ meesterstuk met sy dowwe afwerking. Die binneruim is soos enige Merc rateltaai gebou en dit bevat al die truuks wat van die AMG ŉ lieflike reisgenoot maak. Dit bring ons by die middelpunt van die AMG-heelal: die fantastiese 4.0-dubbelturbo-V8. Ek het al in ŉ berig geskryf dat dit moontlik een van die beste enjins ooit kan wees. Die 4.0 bied 450 kW en 850 Nm, en 0 km/h tot 100 km/h neem ŉ ratse 3,8 sekondes. Hy sal tot 280 km/h aanhou om voluit te snol. Dit is egter nie die hele storie nie – die V8 se brul laat jou in hoendervleis uitslaan. Op die pad is die GLE 63S absoluut ŉ vuurpyl. Die ritgehalte kan soms effens styf voel, maar met soveel krag onder die kap het die vering baie werk om te doen. Daar is ŉ puik nege lugsakke en ŉ magdom ander veiligheidstelsels om dinge in die GLE veilig te hou. Dit is maklik om die AMG op te som. Dit is ŉ fantastiese sportnutsvoertuig. Die AMG-bomklapper onder die kap is onweerlegbaar. Ek persoonlik verkies die gewone SUV-bakstyl en nié die koepee nie. Dit is baie geld, maar vir diegene wat dit kan bekostig, kan die GLE 63S nie geïgnoreer word nie. Die reeks lyk só: Die reeks word gedek deur ŉ 2 jaar/onbeperkte km-waarborg en 5 jaar/100 000 km- omvattende instandhoudingsplan. Die kompetisie lyk só: 8 jaar/160 000 km-batterywaarborg 3 jaar/100 000 km- omvattende instandhoudingsplan 5 jaar/100 000 km- omvattende instandhoudingsplan